Róžant (jh/SN). 17 porow pěstowarskich dźěći, šulerjow a młodźiny w starobje třoch do 17 lět – wšitke holcy w serbskej narodnej drasće – je so minjenu sobotu w Róžeńće na lětušim mejemjetanju, kotrež měli poprawom mejudelebraće mjenować, wobdźěliło.
Kaž hižo loni so Róžeńčanscy mužojo rozsudźichu meju ze žerdźemi zaso pomału dele wzać, zo njeby so wona wospjet złamała, a zo njeby so metalowa rynka wěnca wobškodźiła. Wšo to bě so jim minjene lěta mjenujcy někotre razy stało, dokelž padnje meja w hnadownym měsće při klasiskim mejemjetanju na twjerdy puć a na kromu granitoweho chódnika. Dalša wosebitostka lětsa bě, zo dyrbjachu tři hodźiny do mejemjetanja we wokolnych wsach a w Budyšinje wo pomoc prosyć, dokelž bě jedyn z rejwarjow-młodostnych krótkodobnje zastupny lisćik za pokalne finale RB Lipsk – FC Bayern Mnichow dóstał a do Berlina jěł. Na zbožo Budyšan Filip Budar připraji a tak wodźělenje rejwarki zaruči. Tež z druhich wokolnych wsow a samo z Drježdźan běchu holcy a hólcy Róžeńčanam wupomhali a so wo nahladnu ličbu porow postarali.
szl_Latn szl_Latn